भारत के पास विश्व कप जीतने का सुनहरा मौका : मुनाफ  
मुनाफ ने कहा कि भारतीय टीम ने वर्ष 1983 में विश्व कप जीता था और इस बार टीम के पास उस इतिहास को दोहराने का सुनहरा मौका है।
भारतीय टीम के तेज गेंदबाज मुनाफ पटेल का मानना है कि टीम के लिए आगामी आईसीसी विश्व कप जीतने का सुनहरा मौका है। उनका मानना है कि टीम जब विश्व कप जीतने के अपने अभियान की शुरुआत करेगी तो संतुलित टीम के अलावा अनुकूल परिस्थितियां और घरेलू दर्शकों का समर्थन महत्वपूर्ण कारक साबित होंगे।  मुनाफ ने कहा कि भारतीय टीम ने वर्ष 1983 में कपिल देव के नेतृत्व में विश्व कप जीता था और 19 फरवरी को शुरू होने वाले विश्व कप क्रिकेट टूर्नामेंट में टीम के पास उस इतिहास को दोहराने का सुनहरा मौका है।  उन्होंने कहा, विश्व कप के सभी 19 मैच भारत, बांग्लादेश और श्रीलंका में खेले जाने हैं। इसलिए विकेट, मौसम और दर्शकों का समर्थन हमारे पक्ष में होगा। उन्होंने कहा, इसी कारण से मेरा मानना है कि हमारी टीम विश्व कप जीतने की प्रबल दावेदार है और इसे जीतने का उसके पास सुनहरा मौका भी है। घरेलू पिच और अनुकूल परिस्थितियों में क्रिकेट खेलने का मौका बार बार नहीं मिलता। मुनाफ ने कहा, भारतीय उपमहाद्वीप की पिचें विश्व कप में भारतीय टीम के लिए अनुकूल परिस्थितियां बनाएंगी। टीम के गेंदबाजों को यहां की पिचों की स्थितियों के बारे में पूरी जानकारी है और उन्हें यह भी पता है इनसे क्या उम्मीद करनी है।  मुनाफ ने कहा, वर्तमान टीम काफी मजबूत स्थिति में है। टीम में कुछ सर्वश्रेष्ठ बल्लेबाज, फिट हरफनमौला खिलाड़ी और ऐसे गेंदबाज हैं जो अपने पूरे फार्म में हैं और पिछले कुछ समय से लगातार अच्छा प्रदर्शन कर रहे हैं। चोटिल होने के कारण काफी समय टीम से बाहर रहने वाले मुनाफ फिलहाल अपनी फिटनेस पर ध्यान केंद्रित कर रहे हैं क्योंकि वह चोटिल होने के खतरे से तंग आ चुके हैं। चोट से उबरने के बाद मुनाफ की गेंदबाजी में काफी सुधार आया है तथा अब वह अच्छी लाइन और लेंथ बरकरार रखने पर विशेष ध्यान दे रहे हैं।  पिछले विश्व कप टूर्नामेंट में चोट के कारण अपनी संभावना के अनुरूप प्रदर्शन नहीं कर पाने वाले मुनाफ ने कहा, मैं अपनी गेंद सही जगह पर डालने के साथ उसकी लाइन और लेंथ बरकरार रखने की कोशिश कर रहा हूं जिससे मुझे विकेट प्राप्त करने में काफी मदद मिली है। पिछले कुछ समय के भारतीय टीम के प्रदर्शन के मद्देनजर मुनाफ का यह मत काफी हद तक सही लगता है क्योंकि टीम ने न्यूजीलैंड को अपनी सरजमीं पर मात दी और दक्षिण अफ्रीका के साथ टेस्ट श्रंखला ड्रा समाप्त करने के बाद एकदिवसीय श्रृंखला में मजबूत चुनौती पेश की थी।